A TANÁCS 640/2006/EK RENDELETE
(2006. április 10.)
az európai monetáris rendszer tekintetében a 3181/78/EGK rendelet és az 1736/79/EGK rendelet hatályon kívül helyezéséről
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 308. cikkére,
tekintettel a Bizottság javaslatára,
tekintettel az Európai Parlament véleményére (1),
tekintettel az Európai Központi Bank véleményére (2),
mivel:
(1)
Az európai monetáris rendszerről szóló, 1978. december 18-i 3181/78/EGK tanácsi rendelet (3) felhatalmazza az Európai Monetáris Együttműködési Alapot (EMEA) a tagállamoktól monetáris tartalékok fogadására és ECU kibocsátására. Az EMEA feladatait az Európai Monetáris Intézet vette át, és az EMEA-t megszüntették. A későbbiekben ezeket a feladatokat az Európai Központi Bank vette át. Emiatt az említett rendelet már nem időszerű, és azt hatályon kívül kell helyezni.
(2)
Az európai monetáris rendszer keretében egyes kölcsönökre nyújtott kamattámogatásokról szóló, 1979. augusztus 3-i 1736/79/EGK tanácsi rendelet (4) szerint a Közösség a rendelet alkalmazásának kezdetétől számított ötéves időszak alatt egyes kölcsönökre kamattámogatást nyújthat (kevésbé gazdag tagállamok beruházásaihoz nyújtott európai beruházási banki (EBB) kölcsönök, többek között infrastruktúra kiépítéséhez). Ez az ötéves időszak, melyet nem hosszabbítottak meg, 1984-ben lejárt. Továbbá az említett rendelet 1. cikke szerint ahhoz, hogy egy tagállam részesülhessen a támogatásokból, részt kell vennie az európai monetáris rendszer mechanizmusában. A rendelet ezen feltétel miatt sem alkalmazható tovább. Az EBB által nyújtott azon kölcsönöket, amelyek részesültek a támogatásból, időközben visszafizették. Emiatt ez a rendelet már nem időszerű, és hatályon kívül kell helyezni,
ELFOGADTA EZT A RENDELETET:
1. cikk
A 3181/78/EGK rendelet és az 1736/79/EGK rendelet hatályát veszti.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
E rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2006. április 10-én.